הרצח במנזר כרמיזן

הרצח במנזר כרמיזן היה פיגוע טרור פלסטיני שהתרחש ב-22 באוקטובר 1984, במהלכו נרצחו שני סטודנטים יהודים בידי מחבל פלסטיני תושב מחנה הפליטים דהיישה.

 רקע 
מנזר כרמיזן הוא מנזר קתולי של המסדר הסלזיאני האיטלקי, הממוקם בצפון הר חברון.

בתחילת שנות ה-80 של המאה ה-20, עוד טרם פרוץ האינתיפאדה הראשונה, בוצעו פיגועים רבים נגד ישראלים, שיצאו משטחי יהודה ושומרון שהיו אז תחת שליטה ישראלית.

 הרצח 
הרוצח, עיסא נימר ג'יברין עבד רבו, בן 22 בעת הרצח, תושב מחנה הפליטים דהיישה, תומך תנועת הפת"ח.

ב-1978, בגיל 16, עזב את משפחתו ועבר לגור בעמאן ולעבוד בה. הוא ישב חמש שנים בכלא הירדני על עבירת רצח. ככל הנראה בירדן יצר קשר עם תנועת הפת"ח. הוא שב למחנה הפליטים זמן לא רב לפני הרצח. הוא תכנן את הרצח מראש, כנקמה על מות בן דודו, מוחמד עבד רבו, על ידי משמר הגבול במהלך הפגנות במחנה הפליטים ב-1982. בשבוע שקדם לרצח הוא עבד, ללא רישיון, כשומר יום בחברת שמירה.

הרצח בוצע באמצעות רובה "גליל" שהיה שייך לחייל צה"ל, ונגנב מהמרכז התורני "תורה ומלאכה", שם שימש כשומר על תערוכה זמנית. עבד רבו גנב את הרובה ו-60,000 שקלים ולאחר מכן הזמין את המשטרה וטען כי החדר נשדד. הוא הסתתר מספר ימים במערה. מהמשטרה חשבו שמדובר במניע של בצע כסף וכי הנשק נמכר ברצועת עזה.

הנרצחים היו שני סטודנטים מהאוניברסיטה העברית בירושלים: רון לוי, בן 23 מהרצליה ורויטל סרי, בת 22 מירושלים. בני הזוג רכשו בקבוקי יין במנזר כרמיזן והמשיכו לטיול באזור. הרוצח פגש את בני הזוג במכוניתם, בעת שהמתין לאוטובוס עליו תכנן לירות. הוא איים עליהם ברובה, כפת את הזוג, כיסה את ראשיהם וירה בהם מטווח קצר.

בראיון סיפר כי לאחר הרצח סיפר לדודתו על מה שאירע, והיא שיבחה אותו על כך. מיד לאחר הרצח טענה אימו כי בנה סובל ממחלת נפש מגיל צעיר, אך לאחר שחרורו היא סיפרה כי הוא הגיע אליה הביתה לאחר הרצח, סיפר לה על מעשיו והיא שיבחה אותו על כך.

הרוצח נתפס ב-23 באוקטובר, בעקבות סריקות של חיילי צה"ל במחנה הפליטים. הוא נתפס כאשר ברשותו רובה, והוא זה שהוביל את חיילי צה"ל לגופות הסטודנטים.

ב-11 בדצמבר 1984 נפתח משפטו בבית הדין הצבאי ברמאללה. הוא הורשע ונידון למאסר עולם. בכלא נחשב לאחד מבכירי האסירים של הפת"ח.

 נקמה בתגובה 
ב-28 באוקטובר 1984, שבוע לאחר הרצח, ירה דוד בן-שימול, חייל צה"ל, טיל כתף מסוג "לאו" שגנב מצה"ל על אוטובוס פלסטיני במזרח ירושלים. מהירי נהרג פלסטיני אחד ונפצעו עשרה. לדבריו הוא ביקש לנקום את רצח חברתו ואת רצח הסטודנטים היהודיים ליד מנזר כרמיזן שאירע באותו החודש.

בן-שימול הורשע ברצח ובניסיון לרצח ונידון למאסר עולם. עונשו נקצב ל-17 שנים. הוא שוחרר בספטמבר 1995 לאחר 11 שנים בכלא.

 שחרור הרוצח 
29 שנה לאחר הרצח, ב-2013, שוחרר הרוצח, יחד עם עוד 77 אסירים ביטחוניים, כמחווה לארצות הברית בעקבות חידוש משא ומתן מדיני בין ישראל לפלסטינים במהלך כהונת ממשלת ישראל ה-33. השחרור עורר תגובות זעם בציבור ובעיקר אצל בני משפחות הנרצחים, ביניהן העיתונאית שרון רופא אופיר, בת דודתה של הנרצחת רויטל סרי.

יושב ראש הרשות הפלסטינית, מחמוד עבאס, חלק כבוד רב לרוצח. לאחר שחרורו קיבל הרוצח משכורת קבועה מהרשות הפלסטינית.

בראיון ב-2014 סיפר הרוצח שהרצח היה במסגרת מבצע מתוכנן ומונחה לפגוע באוטובוס אזרחי, אך משזה לא יצא לפועל בחר להרוג את בני הזוג שנקלעו באקראי למקום. הוא כפתם, חבש את ראשיהם, והודיע להם שהוא דן אותם למוות ואז רצח בירי מטווח קרוב. לאחר מכן הודיע לדודתו על הצלחת הפעולה כנקם על מות בנה.

 הנצחה 
 האוניברסיטה העברית בירושלים, הר הצופים, הציבה פסל לזכר הנרצחים. הפסל של האמן יוסף אסא הוצב במקום בשנת 1988.
 פרס הצטיינות על שם רויטל סרי מוענק כל שנה על ידי האקדמיה לאמנות ועיצוב בצלאל בירושלים.

 קישורים חיצוניים 
 הרצח ליד מנזר הכרמיזן ותמונת המחבל הרוצח ושני הנרצחים היהודים, וכן נרצח ערבי בפעולת נקם יהודית. כתבה בעיתון העולם הזה
 יאיר פידל, במשטרה אמרו: זה אירוע פלילי רגיל ואז אירע הרצח, ⁨⁨חדשות⁩, 26 אוקטובר 1984⁩
 המחדלים שהובילו לרצח במנזר קרמיזן, חדשות, 24 אוקטובר 1984⁩

 הערות שוליים 

קטגוריה:פיגועי טרור בישראל ב-1984
קטגוריה:יהודה ושומרון: פיגועי ירי
קטגוריה:טרור פלסטיני